KIRJALLINEN KYSYMYS E-2524/02 esittäjä(t): Elizabeth Lynne (ELDR) komissiolle. Kolumbian tilanne.



Virallinen lehti nro 137 E , 12/06/2003 s. 0088 - 0089



KIRJALLINEN KYSYMYS E-2524/02 esittäjä(t): Elizabeth Lynne (ELDR) komissiolle (11. syyskuuta 2002) Aihe: Kolumbian tilanne Amnesty Internationalin julkaisemat luvut osoittavat, että yksin vuonna 2001 Kolumbian sisällissodan uhrien lukumäärä oli 4 000. Joka päivä viattomat ihmiset joutuivat taistelujen keskelle ja tuhannet ihmiset lähtevät maasta päästäkseen eroon väkivallan kierteestä, johon maa on joutunut. YK:n tutkimus, joka koskee Bojayassa 2. toukokuuta 117 siviilin kuolemaan johtanutta yhteenottoa, osoittaa, että kapinallisten lisäksi väkivaltaa harjoittavat hallituksen suojelemat puolisotilaalliset ryhmät. Kun otetaan huomioon, että Kolumbian sisällissota on jatkunut jo vuosia, mihin toimiin komissio aikoo ryhtyä kriisin ratkaisemiseksi? Aiotaanko kaikki mainittuihin tekoihin syyllistyneet tuoda oikeuden eteen nopeiden ja puolueettomien tutkimusten avulla? Kehotan komissiota panemaan täydellisesti täytäntöön YK:n ihmisoikeuskomission päävaltuutetun viraston suositukset, jotka koskevat puuttumista Kolumbian ihmisoikeustilanteeseen. Christopher Pattenin komission puolesta antama vastaus (6. marraskuuta 2002) Kuten arvoisa parlamentin jäsen, komissio tuomitsee kaikki ihmisoikeuksien ja kansainvälisen humanitaarisen oikeuden rikkomukset ja uskoo, että vain neuvotteluratkaisun avulla voidaan saada aikaan kestävä rauha Kolumbiaan. Kolumbian konfliktitilanteeseen ei ole pikaista ratkaisua, mutta komissio on käyttänyt ja edelleen käyttää kaikkia käytettävissä olevia välineitä tilanteen ratkaisemiseksi. Ihmisoikeudet, kansainvälinen humanitaarinen oikeus ja osapuolten välisen neuvotteluratkaisun välttämättömyyden korostaminen ovat keskeisiä Euroopan unionin ja Kolumbian hallituksen välisessä sekä kahdenvälisessä että alueellisessa tasolla käytävässä (Andien maiden yhteisö, CAN) poliittisessa vuoropuhelussa. Tässä yhteydessä kasvu on avainkysymys konfliktin lopettamisessa, ja Kolumbia hyötyy myös erittäin edullisesta järjestelystä yhteisön kanssa käytävässä kaupassa (yleinen tullietuusjärjestelmä, jossa huumeongelma otetaan huomioon), mikä helpottaa maan vientiä Euroopan markkinoille. Myös yhteisön yhteistyön välineitä käytetään helpottamaan kriisin ratkaisemista. Niiden avulla keskitytään tukemaan käynnissä olevia Kolumbian toimia rauhan saavuttamiseksi, puututaan konfliktin taustalla oleviin syihin ja toimitetaan humanitaarista apua konfliktin uhreille. Yhteistyötä toteutetaan sekä hallituksen kanssa (esimerkiksi rauhanlaboratorio Magdalena Medion alueella, jonka rahoituksen arvo on 34,8 miljoonaa euroa) että kansalaisyhteiskunnan ja kansalaisjärjestöjen kanssa (Kolumbia on esimerkiksi yksi demokratiaa ja ihmisoikeuksia koskevan eurooppalaisen aloitteen kohdemaista). Syyllisten toimiin puuttumisen osalta Kolumbiaa koskevassa maakohtaisessa strategiassa(1) edellytetään tukea Kolumbian hallituksen toimille hallinnollisten ja oikeudellisten uudistusten toteuttamisessa. Komissio on myös säännöllisesti yhteydessä Yhdistyneiden Kansakuntien ihmisoikeuskomission päävaltuutetun toimistoon ja seuraa tarkoin sen suosituksia. Komissio tukee myös toimiston työtä Kolumbiassa (kunnallisten oikeusasiamiesten tukihanke, vaihe II, 800 000 euroa). (1) http://europa.eu.int/comm/external_relations/colombia/csp.